राहुल गांधी पर निशाना साधते हुए श्री शाह ने कहा कि राहुल जी पूछते हैं कि मोदी सरकार ने साढ़े चार सालों में क्या किया? उन्होंने कहा कि राहुल जी, आप मोदी जी से क्या सवाल पूछ रहे हैं, देश की जनता आपसे आपकी चार पीढ़ी का हिसाब मांग रही है। उन्होंने कहा कि देश में चार पीढ़ियों तक कांग्रेस की सरकारें रही लेकिन उन्होंने देश के गाँव, गरीब, किसान, दलित, आदिवासी, पिछड़े, युवा एवं महिलाओं को विकास से महरूम रखा। उन्होंने कहा कि प्रधानमंत्री श्री नरेन्द्र मोदी जी ने उज्ज्वला योजना के माध्यम से गरीबों के घर में गैस पहुंचाने का काम किया है, स्वच्छ भारत अभियान के माध्यम से हर घर में शौचालय पहुंचाया है, सौभाग्य योजना से हर घर में बिजली पहुंचाई है, मुद्रा बैंक योजना से स्वरोजगार का अभियान चलाया है और अब देश के लगभग 50 करोड़ गरीब लोगों को 5 करोड़ रुपये का स्वास्थ बीमा उपलब्ध कराकर गरीबों को बहुत बड़ी राहत दी है जबकि कांग्रेस पार्टी आजादी के 70 सालों में भी ये काम कर नहीं पाई। उन्होंने कहा कि आजादी के वक्त से ही देश के किसान अपनी फसल के उच्च समर्थन मूल्य की मांग कर रहे थे लेकिन कांग्रेस की केंद्र सरकार आँखें मूंद बैठी रहीं। उन्होंने कहा कि मोदी सरकार ने किसानों को उनकी फसल के लागत मूल्य का डेढ़ गुना समर्थन मूल्य देने का निर्णय लिया है जिससे किसानों की आय को बढ़ाने में मदद मिलेगी।